title: Vykonávacie nariadenie Komisie (EÚ) 2020/1769 z 25. novembra 2020 o úhrade rozpočtových prostriedkov prenesených z rozpočtového roka 2020 v súlade s článkom 26 ods. 5 nariadenia Európskeho parlamentu a Rady (EÚ) č. 1306/2013

text:
                  27.11.2020

                  SK

                  Úradný vestník Európskej únie

                  L 398/4

         VYKONÁVACIE NARIADENIE KOMISIE (EÚ) 2020/1769
         z 25. novembra 2020
         o úhrade rozpočtových prostriedkov prenesených z rozpočtového roka 2020 v súlade s článkom 26 ods. 5 nariadenia Európskeho parlamentu a Rady (EÚ) č. 1306/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 26 ods. 6,
         po porade s Výborom pre poľnohospodárske fondy,
         keďže:

                     (1)

                     V súlade s článkom 12 ods. 2 prvým pododsekom písm. d) nariadenia Európskeho parlamentu a Rady (EÚ, Euratom) 2018/1046 (2) sa neviazané rozpočtové prostriedky na akcie financované z Európskeho poľnohospodárskeho záručného fondu („EPZF“), ktoré sú uvedené v článku 4 ods. 1 nariadenia (EÚ) č. 1306/2013, môžu preniesť do nasledujúceho rozpočtového roka. Takýto prenos sa obmedzuje na 2 % pôvodných rozpočtových prostriedkov schválených Európskym parlamentom a Radou a na sumu úpravy priamych platieb v zmysle článku 8 nariadenia Európskeho parlamentu a Rady (EÚ) č. 1307/2013 (3), ktorá sa uplatňovala počas predchádzajúceho rozpočtového roka.

                     (2)

                     V súlade s článkom 26 ods. 5 nariadenia (EÚ) č. 1306/2013 odchylne od článku 12 ods. 2 tretieho pododseku nariadenia (EÚ, Euratom) 2018/1046 musia členské štáty uhradiť prenesené rozpočtové prostriedky, ktoré sa uvádzajú v článku 12 ods. 2 prvom pododseku písm. d) nariadenia (EÚ, Euratom) 2018/1046, konečným prijímateľom, na ktorých sa v rozpočtovom roku, do ktorého sa rozpočtové prostriedky prenášajú, vzťahuje úroveň úpravy. Táto úhrada sa vzťahuje len na konečných prijímateľov v tých členských štátoch, kde sa v predchádzajúcom rozpočtovom roku uplatňovala finančná disciplína (4).

                     (3)

                     Pri stanovovaní sumy prenesených rozpočtových prostriedkov, ktorá sa má uhradiť, sa majú v súlade s článkom 26 ods. 7 nariadenia (EÚ) č. 1306/2013 zohľadniť sumy rezervy určenej na krízu v poľnohospodárskom sektore uvedenej v článku 25 daného nariadenia, ktoré sa neposkytli na krízové opatrenia do konca rozpočtového roka.

                     (4)

                     V súlade s článkom 1 ods. 1 vykonávacieho nariadenia Komisie (EÚ) 2019/1928 (5) sa na priame platby vzťahujúce sa na kalendárny rok 2019 uplatňuje finančná disciplína s cieľom vytvoriť krízovú rezervu. O použitie krízovej rezervy sa v rozpočtovom roku 2020 nežiadalo.

                     (5)

                     S cieľom zabezpečiť, aby úhrada nevyužitých rozpočtových prostriedkov konečným prijímateľom v dôsledku uplatňovania finančnej disciplíny zostala primeraná sume úpravy finančnej disciplíny, je vhodné, aby Komisia určila sumy dostupné členským štátom na účely úhrady.

                     (6)

                     S cieľom zabrániť tomu, aby boli členské štáty nútené urobiť dodatočnú platbu na účely danej úhrady, sa toto nariadenie musí uplatňovať od 1. decembra 2020. V dôsledku toho sú sumy stanovené v tomto nariadení konečné a uplatňujú sa bez toho, aby bolo dotknuté uplatňovanie znížení v súlade s článkom 41 nariadenia (EÚ) č. 1306/2013, na akékoľvek iné opravy, ktoré sa berú do úvahy v rozhodnutí o mesačných platbách týkajúcich sa výdavkov vynaložených platobnými agentúrami členských štátov za október 2020, v súlade s článkom 18 ods. 3 nariadenia (EÚ) č. 1306/2013, ako aj na všetky zrážky a dodatočné platby, ktoré sa majú vykonať v súlade s článkom 18 ods. 4 uvedeného nariadenia, alebo na akékoľvek rozhodnutia, ktoré sa prijmú v rámci postupu schválenia účtovných závierok.

                     (7)

                     V súlade s článkom 12 ods. 2 úvodnou vetou nariadenia (EÚ, Euratom) 2018/1046 sa neviazané rozpočtové prostriedky môžu preniesť iba do nasledujúceho rozpočtového roka. Je preto vhodné, aby Komisia určila dátumy oprávnenosti výdavkov členských štátov v súvislosti s predmetnou úhradou v súlade s článkom 26 ods. 5 nariadenia (EÚ) č. 1306/2013, a to so zreteľom na poľnohospodársky rozpočtový rok vymedzený v článku 39 uvedeného nariadenia.

                     (8)

                     Keďže sumy, ktoré sa majú preniesť a byť k dispozícii, sa týkajú rozpočtu na rok 2021, z článku 135 ods. 1 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu vyplýva, že v tomto nariadení netreba stanoviť žiadnu sumu, pokiaľ ide o Spojené kráľovstvo.

                     (9)

                     S cieľom zohľadniť krátke časové obdobie medzi oznámením čerpania rozpočtových prostriedkov z EPZF na rok 2020 členskými štátmi v rámci zdieľaného riadenia v období od 16. októbra 2019 do 15. októbra 2020 a potrebou uplatňovať toto nariadenie od 1. decembra 2020 by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie,

               PRIJALA TOTO NARIADENIE:

            Článok 1
            Sumy rozpočtových prostriedkov, ktoré sa prenesú z rozpočtového roka 2020 v súlade s článkom 12 ods. 2 prvým pododsekom písm. d) a tretím pododsekom nariadenia (EÚ, Euratom) 2018/1046 a ktoré sú podľa článku 26 ods. 5 nariadenia (EÚ) č. 1306/2013 k dispozícii členským štátom na úhradu konečným prijímateľom, na ktorých sa v rozpočtovom roku 2021 vzťahuje úroveň úpravy, sa stanovujú v prílohe k tomuto nariadeniu.
            Sumy, ktoré sa prenesú, podliehajú rozhodnutiu Komisie o prenose v súlade s článkom 12 ods. 3 nariadenia (EÚ, Euratom) č. 2018/1046.

            Článok 2
            Výdavky členských štátov v súvislosti s úhradou prenesených rozpočtových prostriedkov budú oprávnené na financovanie zo zdrojov Únie len vtedy, ak sa príslušné sumy vyplatia prijímateľom do 16. októbra 2021.

            Článok 3
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 1. decembra 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. novembra 2020

                  Za Komisiu

                  v mene predsedu

               Wolfgang BURTSCHER

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 549.

            (2)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).

            (3)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).

            (4)  Finančná disciplína sa v súlade s článkom 8 ods. 2 nariadenia (EÚ) č. 1307/2013 neuplatňuje v rozpočtovom roku 2020 v Chorvátsku.

            (5)  Vykonávacie nariadenie Komisie (EÚ) 2019/1928 z 19. novembra 2019, ktorým sa mení úroveň úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2019, a ktorým sa zrušuje vykonávacie nariadenie Komisie (EÚ) 2019/916 (Ú. v. EÚ L 299, 20.11.2019, s. 49).


title: Vykonávacie nariadenie Komisie (EÚ) 2020/1773 z 26. novembra 2020, ktorým sa mení nariadenie (ES) č. 429/2008 o podrobných pravidlách implementácie nariadenia Európskeho parlamentu a Rady (ES) č. 1831/2003, pokiaľ ide o prípravu a predkladanie žiadostí a posudzovanie a povoľovanie kŕmnych doplnkových látok (Text s významom pre EHP)

text:
                  27.11.2020

                  SK

                  Úradný vestník Európskej únie

                  L 398/19

         VYKONÁVACIE NARIADENIE KOMISIE (EÚ) 2020/1773
         z 26. novembra 2020,
         ktorým sa mení nariadenie (ES) č. 429/2008 o podrobných pravidlách implementácie nariadenia Európskeho parlamentu a Rady (ES) č. 1831/2003, pokiaľ ide o prípravu a predkladanie žiadostí a posudzovanie a povoľovanie kŕmnych doplnkových látok
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 7 ods. 4,
         po porade s Európskym úradom pre bezpečnosť potravín,
         keďže:

                     (1)

                     V nariadení Komisie (ES) č. 429/2008 (2) sa stanovujú podrobné pravidlá vykonávania nariadenia (ES) č. 1831/2003, pokiaľ ide o prípravu a predkladanie žiadostí o povolenie kŕmnych doplnkových látok a posudzovanie takýchto žiadostí.

                     (2)

                     Cieľom nariadenia Európskeho parlamentu a Rady (EÚ) 2019/1381 (3) je zvýšiť transparentnosť a udržateľnosť hodnotenia rizika na úrovni Únie v potravinovom reťazci. Na tento účel sa ním mení nariadenie Európskeho parlamentu a Rady (ES) č. 178/2002 (4) a nariadenie (ES) č. 1831/2003, aby sa posilnila transparentnosť postupov povoľovania kŕmnych doplnkových látok.

                     (3)

                     Nariadením (EÚ) 2019/1381 sa menia ustanovenia týkajúce sa transparentnosti a dôvernosti stanovené v nariadení (ES) č. 1831/2003 s cieľom zohľadniť odvetvové špecifiká.

                     (4)

                     Pokiaľ ide o povoľovanie kŕmnych doplnkových látok, nariadením (EÚ) 2019/1381 sa do nariadenia (ES) č. 178/2002 zaviedli zmeny, ktoré majú priamy vplyv aj na požiadavky stanovené v nariadení (ES) č. 429/2008, pokiaľ ide o prípravu a predkladanie dokumentácie k žiadosti, čo si v záujme konzistentnosti a právnej istoty vyžaduje úpravu predmetných požiadaviek. Nariadenie (ES) č. 429/2008 by sa malo zmeniť tak, aby obsahovalo potrebné dodatočné ustanovenia týkajúce sa prípravy a predkladania dokumentácie k žiadosti.

                     (5)

                     Konkrétne by sa mali upraviť ustanovenia nariadenia (ES) č. 429/2008, pokiaľ ide o žiadosti o zachovanie dôvernosti, formát informácií a údajov na podloženie žiadostí, ktoré by mali byť elektronické a budú musieť byť v súlade so štandardnými formátmi údajov, koncepciu zhrnutia dokumentácie vzhľadom na zásadu transparentnosti stanovenú v nariadení (EÚ) 2019/1381 a odkaz na štúdie oznámené v súlade s článkom 32b nariadenia (ES) č. 178/2002.

                     (6)

                     Toto nariadenie by sa malo uplatňovať od 27. marca 2021 na žiadosti a dokumentáciu predložené od uvedeného dátumu, ktorý je dátumom uplatňovania nariadenia (EÚ) 2019/1381.

                     (7)

                     Nariadenie (ES) č. 429/2008 by sa preto malo zodpovedajúcim spôsobom zmeniť.

                     (8)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmeny nariadenia (ES) č. 429/2008
            Nariadenie (ES) č. 429/2008 sa mení takto:

                        1.

                        V článku 2 sa odsek 2 nahrádza takto:

                           „2.   Pred prijatím štandardných formátov údajov podľa článku 39f nariadenia Európskeho parlamentu a Rady (ES) č. 178/2002 (*1) sa žiadosť a dokumentácia predkladajú prostredníctvom elektronického systému predkladania, ktorý zabezpečuje Komisia, v elektronickom formáte umožňujúcom sťahovanie, tlač a vyhľadávanie dokumentov. Po prijatí štandardných formátov údajov podľa článku 39f nariadenia (ES) č. 178/2002 sa žiadosť a dokumentácia predkladajú prostredníctvom elektronického systému predkladania, ktorý zabezpečuje Komisia, v súlade s uvedenými štandardnými formátmi údajov.

                           (*1)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).“"

                        2.

                        Prílohy I a II sa menia v súlade s prílohou k tomuto nariadeniu.

            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 27. marca 2021 na žiadosti a dokumentáciu predložené od uvedeného dátumu.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. novembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Nariadenie Komisie (ES) č. 429/2008 z 25. apríla 2008 o podrobných pravidlách implementácie nariadenia Európskeho parlamentu a Rady (ES) č. 1831/2003, pokiaľ ide o prípravu a predkladanie žiadostí a posudzovanie a povoľovanie kŕmnych doplnkových látok (Ú. v. EÚ L 133, 22.5.2008, s. 1).

            (3)  Nariadenie Európskeho parlamentu a Rady (EÚ) 2019/1381 z 20. júna 2019 o transparentnosti a udržateľnosti hodnotenia rizika na úrovni EÚ v potravinovom reťazci, a ktorým sa menia nariadenia (ES) č. 178/2002, (ES) č. 1829/2003, (ES) č. 1831/2003, (ES) č. 2065/2003, (ES) č. 1935/2004, (ES) č. 1331/2008, (ES) č. 1107/2009, (EÚ) 2015/2283 a smernica 2001/18/ES (Ú. v. EÚ L 231, 6.9.2019, s. 1).

            (4)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

            PRÍLOHA
            Prílohy I a II k nariadeniu (ES) č. 429/2008 sa menia takto:

                        1.

                        V prílohe I sa bod 1.5 nahrádza takto:

                                    „1.5.

                                       Prílohy

                                                ☐

                                                kompletná dokumentácia,

                                                ☐

                                                zhrnutie dokumentácie v súlade s článkom 7 ods. 3 písm. h) nariadenia (ES) č. 1831/2003,

                                                ☐

                                                vedecké zhrnutie dokumentácie,

                                                ☐

                                                všetky informácie týkajúce sa oznámenia štúdií v súlade s článkom 32b nariadenia (ES) č. 178/2002,

                                                ☐

                                                žiadosť o zachovanie dôvernosti podľa článku 18 nariadenia (ES) č. 1831/2003,

                                                ☐

                                                kópia administratívnych údajov žiadateľa(-ov),

                                                ☐

                                                tri vzorky kŕmnej doplnkovej látky pre referenčné laboratórium Spoločenstva v súlade s článkom 7 ods. 3 písm. f) nariadenia (ES) č. 1831/2003,

                                                ☐

                                                pre referenčné laboratórium Spoločenstva: karta bezpečnostných údajov o materiáli,

                                                ☐

                                                pre referenčné laboratórium Spoločenstva: osvedčenie o identifikácii a analýze a

                                                ☐

                                                potvrdenie o zaplatení poplatkov referenčnému laboratóriu Spoločenstva [článok 4 nariadenia Komisie (ES) č. 378/2005 (*1)].

                           (*1)  Nariadenie Komisie (ES) č. 378/2005 zo 4. marca 2005 o podrobných pravidlách implementácie nariadenia Európskeho parlamentu a Rady (ES) č. 1831/2003 týkajúceho sa povinností a úloh Referenčného laboratória Spoločenstva o žiadostiach o povolenie kŕmnych doplnkových látok (Ú. v. EÚ L 59, 5.3.2005, s. 8.)“"

                        2.

                        Príloha II sa mení takto:

                                    a)

                                    V časti „Všeobecné aspekty“ sa predposledný odsek pred nadpisom „Posúdenie bezpečnosti“ nahrádza takto:
                                    „Každá dokumentácia obsahuje zhrnutie a vedecké zhrnutie s cieľom umožniť identifikáciu a charakterizáciu príslušnej doplnkovej látky.“;

                                    b)

                                    V oddiele I bode 1.1 sa nadpis nahrádza takto:

                                                „1.1.

                                                   Zhrnutie v súlade s článkom 7 ods. 3 písm. h) nariadenia (ES) č. 1831/2003“;

                                    c)

                                    Bod 1.1.1. písm. d) sa nahrádza takto:

                                                „d)

                                                štúdie o bezpečnosti a účinnosti doplnkovej látky spolu so všetkými informáciami o oznámení štúdií v súlade s článkom 32b nariadenia (ES) č. 178/2002;“.

               (*1)  Nariadenie Komisie (ES) č. 378/2005 zo 4. marca 2005 o podrobných pravidlách implementácie nariadenia Európskeho parlamentu a Rady (ES) č. 1831/2003 týkajúceho sa povinností a úloh Referenčného laboratória Spoločenstva o žiadostiach o povolenie kŕmnych doplnkových látok (Ú. v. EÚ L 59, 5.3.2005, s. 8.)““


title: Vykonávacie nariadenie Komisie (EÚ) 2020/1798 z 30. novembra 2020 o povolení monohydrochloridu L-lyzínu produkovaného baktériou Corynebacterium glutamicum DSM 32932 a síranu L-lyzínu produkovaného baktériou Corynebacterium glutamicum KFCC 11043 ako kŕmnych doplnkových látok pre všetky druhy zvierat (Text s významom pre EHP)

text:
                  1.12.2020

                  SK

                  Úradný vestník Európskej únie

                  L 402/39

         VYKONÁVACIE NARIADENIE KOMISIE (EÚ) 2020/1798
         z 30. novembra 2020
         o povolení monohydrochloridu L-lyzínu produkovaného baktériou Corynebacterium glutamicum DSM 32932 a síranu L-lyzínu produkovaného baktériou Corynebacterium glutamicum KFCC 11043 ako kŕmnych doplnkových látok pre všetky druhy zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

                     (2)

                     V súlade s článkom 7 nariadenia (ES) č. 1831/2003 boli predložené žiadosti o povolenie monohydrochloridu L-lyzínu produkovaného baktériou Corynebacterium glutamicum DSM 32932 a síranu L-lyzínu produkovaného baktériou Corynebacterium glutamicum KFCC 11043. K žiadostiam boli priložené údaje a doklady vyžadované podľa článku 7 ods. 3 uvedeného nariadenia.

                     (3)

                     Žiadosti sa týkajú povolenia monohydrochloridu L-lyzínu produkovaného baktériou Corynebacterium glutamicum DSM 32932 a síranu L-lyzínu produkovaného baktériou Corynebacterium glutamicum KFCC 11043 ako kŕmnych doplnkových látok pre všetky druhy zvierat, ktoré sa majú zaradiť do kategórie doplnkových látok „výživné doplnkové látky“, funkčnej skupiny „aminokyseliny, ich soli a analógy“.

                     (4)

                     Európsky úrad pre bezpečnosť potravín (ďalej len „úrad“) v stanovisku z 19. marca 2020 (2) skonštatoval, že monohydrochlorid L-lyzínu produkovaný baktériou Corynebacterium glutamicum DSM 32932 nemá za navrhovaných podmienok používania negatívny účinok na zdravie zvierat, bezpečnosť spotrebiteľov ani životné prostredie. Úrad uviedol riziko pre používateľov, keďže látka by sa mala považovať za dráždivú pre oči. Komisia sa preto domnieva, že by sa mali prijať primerané ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky. Úrad vo svojom stanovisku z 1. júla 2020 (3) dospel k záveru, že síran L-lyzínu produkovaný baktériou Corynebacterium glutamicum KFCC 11043 nemá za navrhovaných podmienok použitia nežiaduci účinok na zdravie zvierat, zdravie ľudí ani životné prostredie. Úrad takisto dospel k záveru, že obe doplnkové látky sú účinnými zdrojmi aminokyseliny L-lyzín pre všetky druhy zvierat, a ak majú byť doplnkové látky rovnako účinné v prípade prežúvavcov, ako aj neprežúvavcov, mali by byť chránené pred rozkladom v bachore. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správy o metóde analýzy kŕmnej doplnkovej látky v krmive predložené referenčným laboratóriom zriadeným nariadením (ES) č. 1831/2003.

                     (5)

                     Z posúdenia monohydrochloridu L-lyzínu produkovaného baktériou Corynebacterium glutamicum DSM 32932 a síranu L-lyzínu produkovaného baktériou Corynebacterium glutamicum KFCC 11043 vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedených látok by sa preto malo povoliť podľa prílohy k tomuto nariadeniu.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Látky špecifikované v prílohe, ktoré patria do kategórie doplnkových látok „výživné doplnkové látky“ a do funkčnej skupiny „aminokyseliny, ich soli a analógy“, sa za podmienok stanovených v uvedenej prílohe povoľujú ako doplnkové látky vo výžive zvierat.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. novembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Vestník EFSA (EFSA Journal) (2020) 18(4):6078.

            (3)  Vestník EFSA (EFSA Journal) (2020) 18(7):6203.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        v mg/kg kompletného krmiva s obsahom vlhkosti 12 %

                           Kategória výživných doplnkových látok. Funkčná skupina: aminokyseliny, ich soli a analógy

                        3c322i

                        monohydrochlorid L-lyzínu, technicky čistý

                           Zloženie doplnkovej látky

                        prášok z monohydrochloridu L-lyzínu s minimálnym obsahom L-lyzínu 78 % a maximálnym obsahom vlhkosti 1,5 %.

                        všetky druhy

                        –

                        –

                        –

                                    1.

                                    Na označení doplnkovej látky sa musí uviesť obsah lyzínu.

                                    2.

                                    Monohydrochlorid L-lyzínu, technicky čistý, možno uvádzať na trh a používať ako doplnkovú látku vo forme prípravku.

                                    3.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká pre oči. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami.

                                    4.

                                    Vyhlásenia, ktoré sa majú uviesť na označení doplnkovej látky a premixov: „Pri doplňovaní L-lyzínom by sa mali zohľadniť všetky esenciálne a podmienečne esenciálne aminokyseliny s cieľom zabrániť nerovnováhe.“

                        21. 12. 2030

                           Charakteristika účinnej látky

                        monohydrochlorid L-lyzínu produkovaný fermentáciou za prítomnosti baktérie Corynebacterium glutamicum DSM 32932.
                        Chemický vzorec: C6H15ClN2O2

                        Číslo CAS: 657-27-2

                           Analytické metódy
                            (1)

                        Na identifikáciu monohydrochloridu L-lyzínu v kŕmnej doplnkovej látke:

                                    —

                                    monografia v rámci Kódexu chemických látok v potravinách (Food Chemical Codex) týkajúca sa monohydrochloridu L-lyzínu.

                              Na kvantifikáciu lyzínu v kŕmnej doplnkovej látke a premixoch obsahujúcich viac ako 10 % lyzínu:

                                    —

                                    ionexová chromatografia s pokolónovou derivatizáciou a fotometrickou detekciou (IEC-VIS/FLD) – EN ISO 17180.

                              Na kvantifikáciu lyzínu v premixoch, kŕmnych zmesiach a kŕmnych surovinách:

                                    —

                                    ionexová chromatografia s pokolónovou derivatizáciou a fotometrickou detekciou (IEC-VIS), nariadenie Komisie (ES) č. 152/2009  (2) (príloha III, časť F).

                        3c323

                        síran L-lyzínu

                           Zloženie doplnkovej látky

                        Granulát s minimálnym obsahom L-lyzínu 55 % a s maximálnym obsahom 22 % síranu a vlhkosťou 4 %.

                        všetky druhy

                        –

                        –

                        10 000

                                    1.

                                    Na označení doplnkovej látky sa musí uviesť obsah L-lyzínu.

                                    2.

                                    Síran L-lyzínu možno uvádzať na trh a používať ako doplnkovú látku vo forme prípravku.

                                    3.

                                    Vyhlásenia, ktoré sa majú uviesť na označení doplnkovej látky a premixov: „Pri doplňovaní L-lyzínom by sa mali zohľadniť všetky esenciálne a podmienečne esenciálne aminokyseliny s cieľom zabrániť nerovnováhe.“

                        21. 12. 2030

                           Charakteristika účinnej látky

                        síran L-lyzínu produkovaný fermentáciou za prítomnosti baktérie Corynebacterium glutamicum FCC 11043
                        Chemický vzorec: C12H30N4O8S
                        Číslo CAS: 60343-69-3

                           Analytické metódy
                            (1)

                        Na kvantifikáciu lyzínu v kŕmnej doplnkovej látke a premixoch obsahujúcich viac ako 10 % lyzínu:

                                    —

                                    ionexová chromatografia s pokolónovou derivatizáciou a fotometrickou detekciou (IEC-VIS/FLD) – EN ISO 17180.

                              Na identifikáciu síranu v kŕmnej doplnkovej látke:

                                    —

                                    Európsky liekopis, monografia 20301.

                              Na kvantifikáciu lyzínu v premixoch, kŕmnych zmesiach a kŕmnych surovinách:

                                    —

                                    ionexová chromatografia s pokolónovou derivatizáciou a fotometrickou detekciou (IEC-VIS), nariadenie (ES) č. 152/2009 (príloha III, časť F)

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.

               (2)  Nariadenie Komisie (ES) č. 152/2009 z 27. januára 2009 , ktorým sa stanovujú metódy odberu vzoriek a analýzy na účely úradných kontrol krmív (Ú. v. EÚ L 54, 26.2.2009, s. 1).


title: Vykonávacie nariadenie Komisie (EÚ) 2020/1801 z 30. novembra 2020, ktorým sa upravuje úroveň úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2020

text:
                  1.12.2020

                  SK

                  Úradný vestník Európskej únie

                  L 402/49

         VYKONÁVACIE NARIADENIE KOMISIE (EÚ) 2020/1801
         z 30. novembra 2020,
         ktorým sa upravuje úroveň úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2020
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 26 ods. 4,
         po porade s Výborom pre poľnohospodárske fondy,
         keďže:

                     (1)

                     Vo vykonávacom nariadení Komisie (EÚ) 2020/862 (2) sa určila úroveň úpravy priamych platieb podľa nariadenia (EÚ) č. 1306/2013, pokiaľ ide o kalendárny rok 2020. Táto úroveň úpravy bola stanovená na základe dostupných informácií v súvislosti s návrhom rozpočtu na rok 2021, najmä so zreteľom na sumu finančnej disciplíny vo výške 487,6 milióna EUR na rezervu na krízu v poľnohospodárskom sektore uvedenú v článku 25 nariadenia (EÚ) č. 1306/2013.

                     (2)

                     V uvedenej úrovni úpravy sa zohľadnila aj potreba uplatňovať finančnú disciplínu s cieľom dodržať ročné stropy uvedené v článku 16 nariadenia (EÚ) č. 1306/2013, ako sa stanovuje v článku 26 ods. 1 uvedeného nariadenia.

                     (3)

                     Hoci potreba finančnej disciplíny zostáva v prípade rezervy na krízu v poľnohospodárskom sektore na úrovni 487,6 milióna EUR, z dostupných predbežných odhadov v súvislosti s nadchádzajúcim opravným listom Komisie č. 1 k návrhu rozpočtu na rok 2021, ktorý zahŕňa odhady priamych platieb a výdavkov súvisiacich s trhom, však vyplýva, že mieru finančnej disciplíny stanovenú vo vykonávacom nariadení (EÚ) 2020/862 treba upraviť.

                     (4)

                     Na základe nových informácií, ktoré má Komisia k dispozícii, je teda vhodné upraviť úroveň úpravy v súlade s článkom 26 ods. 4 nariadenia č. 1306/2013 do 1. decembra kalendárneho roka, ktorého sa úroveň úpravy týka.

                     (5)

                     Zmenený návrh na nariadenie Rady, ktorým sa stanovuje viacročný finančný rámec na roky 2021 až 2027 (3), ešte nebol prijatý. Preto by sa ako preventívne opatrenie a vzhľadom na už veľmi pokročilú fázu rozhodovacieho postupu na prijatie uvedeného nariadenia mal na výpočet úrovne úpravy použiť čistý zostatok, ktorý je k dispozícii pre výdavky Európskeho poľnohospodárskeho záručného fondu na rozpočtový rok 2021 vo výške 40 368,0 milióna EUR (čiastkový strop stanovený v záveroch Európskej rady z 21. júla 2020, upravený o presuny oznámené členskými štátmi v rámci pridelených prostriedkov medzi Európskym poľnohospodárskym fondom pre rozvoj vidieka a priamymi platbami).

                     (6)

                     Vo všeobecnosti platí, že poľnohospodárom, ktorí požiadali o pomoc vo forme priamych platieb na jeden kalendárny rok (N), sa pomoc vyplatí v pevne stanovenej lehote spadajúcej do rozpočtového roka (N + 1). Členské štáty však môžu vyplatiť platby poľnohospodárom s omeškaním po uplynutí uvedenej lehoty splatnosti v rámci určitých medzí. Takéto omeškané platby sa môžu uskutočniť v nasledujúcom rozpočtovom roku. Ak sa v prípade daného kalendárneho roka uplatňuje finančná disciplína, úroveň úpravy by sa nemala uplatňovať na platby, v súvislosti s ktorými sa žiadosti o pomoc predložili v iných kalendárnych rokoch, než je kalendárny rok, v ktorom sa uplatňuje finančná disciplína. S cieľom zaistiť rovnaké zaobchádzanie so všetkými poľnohospodármi je preto vhodné stanoviť, že úroveň úpravy sa má uplatňovať len na platby, v súvislosti s ktorými sa žiadosti o pomoc predložili v kalendárnom roku, v ktorom sa uplatňuje finančná disciplína, a to bez ohľadu na to, kedy sa platba poľnohospodárom vyplatí.

                     (7)

                     V článku 8 ods. 1 nariadenia Európskeho parlamentu a Rady (EÚ) č. 1307/2013 (4) sa stanovuje, že úroveň úpravy priamych platieb určená v súlade s článkom 26 nariadenia (EÚ) č. 1306/2013 sa uplatňuje len na priame platby nad 2 000 EUR, ktoré sa poľnohospodárom majú poskytnúť v príslušnom kalendárnom roku. V článku 8 ods. 2 nariadenia (EÚ) č. 1307/2013 sa okrem toho stanovuje, že v dôsledku postupného zavedenia priamych platieb sa úroveň úpravy má vzťahovať na Chorvátsko až od 1. januára 2022. Preto by sa úroveň úpravy, ktorá sa má určiť týmto nariadením, nemala uplatňovať na platby poľnohospodárom v uvedenom členskom štáte.

                     (8)

                     Prispôsobená úroveň úpravy by sa mala zohľadniť pri výpočte všetkých platieb, ktoré sa majú poľnohospodárom poskytnúť na základe žiadosti o pomoc predloženej za kalendárny rok 2020. V záujme zrozumiteľnosti by sa preto vykonávacie nariadenie (EÚ) 2020/862 malo zrušiť.

                     (9)

                     Aby sa zabezpečilo, že upravená úroveň úpravy sa uplatňuje odo dňa, keď sa v súlade s nariadením (EÚ) č. 1306/2013 majú začať poskytovať platby poľnohospodárom, malo by sa toto nariadenie uplatňovať od 1. decembra 2020,

               PRIJALA TOTO NARIADENIE:

            Článok 1

               1.   Na účely stanovenia úrovne úpravy v súlade s článkami 25 a 26 nariadenia (EÚ) č. 1306/2013 a v súlade s článkom 8 ods. 1 nariadenia (EÚ) č. 1307/2013 sa sumy priamych platieb v rámci režimov podpory uvedených v prílohe I k nariadeniu (EÚ) č. 1307/2013 prekračujúce 2 000 EUR, ktoré sa majú poskytnúť poľnohospodárom na základe žiadosti o pomoc predloženej za kalendárny rok 2020, znižujú o úroveň úpravy 2,906192 %.

               2.   Zníženie stanovené v odseku 1 sa neuplatňuje na Chorvátsko.

            Článok 2
            Vykonávacie nariadenie (EÚ) 2020/862 sa zrušuje.

            Článok 3
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.

            Uplatňuje sa od 1. decembra 2020.
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. novembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 347, 20.12.2013, s. 549.

            (2)  Vykonávacie nariadenie Komisie (EÚ) 2020/862 z 19. júna 2020, ktorým sa určuje úroveň úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2020 (Ú. v. EÚ L 197, 22.6.2020, s. 3).

            (3)  COM(2020) 443 final.

            (4)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).


title: Vykonávacie nariadenie Komisie (EÚ) 2020/1825 z 2. decembra 2020, ktorým sa menia články 7 a 8 vykonávacieho nariadenia (EÚ) 2019/2072, pokiaľ ide o dočasné opatrenia týkajúce sa uvedenia určitých rastlín, rastlinných produktov alebo iných predmetov na územie Únie alebo ich premiestňovania v rámci územia Únie

text:
                  3.12.2020

                  SK

                  Úradný vestník Európskej únie

                  L 406/58

         VYKONÁVACIE NARIADENIE KOMISIE (EÚ) 2020/1825
         z 2. decembra 2020,
         ktorým sa menia články 7 a 8 vykonávacieho nariadenia (EÚ) 2019/2072, pokiaľ ide o dočasné opatrenia týkajúce sa uvedenia určitých rastlín, rastlinných produktov alebo iných predmetov na územie Únie alebo ich premiestňovania v rámci územia Únie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín (1), a najmä na jeho článok 40 ods. 2 a článok 41 ods. 2,
         keďže:

                     (1)

                     V článku 7 vykonávacieho nariadenia Komisie (EÚ) 2019/2072 (2) v spojení s prílohou VI k uvedenému nariadeniu sa stanovuje zoznam rastlín, rastlinných produktov a iných predmetov, ktorých uvedenie na územie Únie je zakázané, spolu s tretími krajinami, skupinami tretích krajín alebo osobitnými oblasťami tretích krajín, na ktoré sa vzťahuje zákaz podľa článku 40 ods. 2 nariadenia (EÚ) 2016/2031.

                     (2)

                     V článku 8 ods. 1 vykonávacieho nariadenia (EÚ) 2019/2072 v spojení s prílohou VII k uvedenému nariadeniu sa stanovuje zoznam rastlín, rastlinných produktov a iných predmetov s pôvodom v tretích krajinách a zodpovedajúce osobitné požiadavky na ich uvedenie na územie Únie podľa článku 41 ods. 2 nariadenia (EÚ) 2016/2031.

                     (3)

                     V článku 8 ods. 2 vykonávacieho nariadenia (EÚ) 2019/2072 v spojení s prílohou VIII k uvedenému nariadeniu sa ďalej stanovuje zoznam rastlín, rastlinných produktov a iných predmetov s pôvodom na území Únie a zodpovedajúce osobitné požiadavky na ich premiestňovanie v rámci územia Únie podľa článku 41 ods. 2 nariadenia (EÚ) 2016/2031.

                     (4)

                     Od prijatia vykonávacieho nariadenia (EÚ) 2019/2072 sa ukázalo, že v niektorých výnimočných prípadoch treba prijať určité vykonávacie akty, ktorými sa stanovujú dočasné zákazy alebo osobitné požiadavky týkajúce sa uvedenia určitých rastlín, rastlinných produktov alebo iných predmetov na územie Únie alebo ich premiestňovania v rámci územia Únie podľa článku 28 ods. 1, článku 30 ods. 1, článku 40 ods. 2, článku 41 ods. 2, článku 42 ods. 3, článku 42 ods. 4 alebo článku 49 ods. 1 nariadenia (EÚ) 2016/2031 s cieľom riešiť konkrétne rastlinolekárske riziká, ktoré neboli dostatočne posúdené. Umožní to ďalšie posúdenie rastlinolekárskych rizík, ktoré sa riešia uvedenými zákazmi alebo osobitnými požiadavkami, s cieľom určiť ich rastlinolekársky stav.

                     (5)

                     V článkoch 7 a 8 vykonávacieho nariadenia (EÚ) 2019/2072 by sa preto malo uviesť, že príslušné zákazy alebo osobitné požiadavky sa majú uplatňovať bez toho, aby boli dotknuté uvedené akty.

                     (6)

                     Vykonávacie nariadenie (EÚ) 2019/2072 by sa preto malo zodpovedajúcim spôsobom zmeniť.

                     (7)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmena vykonávacieho nariadenia (EÚ) 2019/2072
            Vykonávacie nariadenie (EÚ) 2019/2072 sa mení takto:

                        1.

                        V článku 7 sa dopĺňa tento pododsek:
                        „Prvý odsek sa uplatňuje bez toho, aby boli dotknuté akékoľvek iné akty stanovujúce zákazy, ktoré majú dočasný charakter, prijaté podľa článku 40 ods. 2, článku 42 ods. 3 alebo článku 49 ods. 1 nariadenia (EÚ) 2016/2031 a ktoré sa týkajú uvedenia určitých rastlín, rastlinných produktov alebo iných predmetov na územie Únie s cieľom riešiť konkrétne rastlinolekárske riziká, ktoré doteraz neboli úplne posúdené.“

                        2.

                        Článok 8 sa mení takto:

                                    a)

                                    V odseku 1 sa dopĺňa tento pododsek:
                                    „Prvý pododsek sa uplatňuje bez toho, aby boli dotknuté akékoľvek iné akty stanovujúce osobitné požiadavky, ktoré majú dočasný charakter, prijaté podľa článku 41 ods. 2, článku 42 ods. 4 alebo článku 49 ods. 1 nariadenia (EÚ) 2016/2031 a ktoré sa týkajú uvedenia určitých rastlín, rastlinných produktov alebo iných predmetov na územie Únie s cieľom riešiť konkrétne rastlinolekárske riziká, ktoré doteraz neboli úplne posúdené.“

                                    b)

                                    V odseku 2 sa dopĺňa tento pododsek:
                                    „Prvý pododsek sa uplatňuje bez toho, aby boli dotknuté akékoľvek iné akty stanovujúce osobitné požiadavky, ktoré majú dočasný charakter, prijaté podľa článku 28 ods. 1, článku 30 ods. 1, článku 41 ods. 2, článku 42 ods. 4 alebo článku 49 ods. 1 nariadenia (EÚ) 2016/2031 a ktoré sa týkajú premiestňovania určitých rastlín, rastlinných produktov alebo iných predmetov v rámci územia Únie s cieľom riešiť konkrétne rastlinolekárske riziká, ktoré doteraz neboli úplne posúdené.“

            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. decembra 2020

                  Za Komisiu

                  predsedníčka

               Ursula VON DER LEYEN

            (1)  Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4).

            (2)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).